ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 191.32 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 17,692 கொவிட் சிகிச்சை பெறுபவர்கள் எண்ணிக்கை 0.04 சதவிதமாக உள்ளது.
குணமடைந்தோர் விகிதம் தற்போது 98.74 சதவீதம் ஆகும்.
கடந்த 24 மணி நேரத்தில் 2,878 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,25,79,693 என அதிகரித்துள்ளது.
கடந்த 24 மணி நேரத்தில் 2,487 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.61 சதவீதம் ஆகும்.
வாராந்திர பாதிப்பு விகிதம் 0.62 சதவீதம் ஆகும்.
இதுவரை மொத்தம் 84.38 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,05,156 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1825452
புவி அறிவியல் அமைச்சகம்
வட இந்திய சமவெளிகளில் நிலவும் உயர்ந்தபட்ச வெப்பநிலை 28 ஆம் தேதி முதல் குறையக்கூடும் 29-ஆம் தேதி முதல் வெப்ப அலை வீசும் சூழல் கணிசமாக குறையக்கூடும்
இந்திய வானிலைத் துறையின் தேசிய வானிலை முன்னறிவிப்பு மையம் கூறுவதாவது:
மேகமூட்டம் அதிகரித்துள்ளதாலும், இடை நிலை வெப்ப வளி மண்டல அளவிலான தென்மேற்கு பருவக்காற்று தீவிரமடைந்துள்ளதாலும், தென்மேற்கு பருவமழை மேற்கு வங்காள விரிகுடாவில் மேலும் சில பகுதிகளுக்கும், அந்தமான் கடலில் பெரும்பாலான பகுதிகளுக்கும், அந்தமான் நிக்கோபார் தீவுகளுக்கும் இன்று மேலும் முன்னேறி உள்ளது. மாலத்தீவு-காமரின் சில பகுதிகளிலும், அதையொட்டியுள்ள தென்கிழக்கு அரபிக்கடல், அந்தமான் கடலின் பிற பகுதிகள், தெற்கு மற்றும் மத்திய வங்காள விரிகுடாவில் மேலும் சில இடங்கள் ஆகியவற்றில் அடுத்த 48 மணி நேரத்தில், தென்மேற்கு பருவமழை மேலும் முன்னேறுவதற்கான சாதகமான சூழல் நிலவிவருகிறது.
மேற்கு இடையூறு தாக்கத்தினாலும் கிழக்கு-மேற்கு அலைகள் கீழ் மட்டத்தில் உள்ளதாலும் மழை / இடியுடன் கூடிய மழை 28 முதல் 30 மே 2020 வரை பெய்யக்கூடிய வாய்ப்பு உள்ளதாலும், வட இந்திய சமவெளிகளில் 28ஆம் தேதி உயர்ந்த பட்ச வெப்பநிலை குறையக்கூடும். 29-ஆம் தேதி முதல் வெப்ப அலை சூழல் கணிசமாகக் குறையக்கூடும். மத்திய இந்தியா பகுதிகளில் சாதகமான காற்று சூழல்கள் நிலவுவதால், அந்தப் பகுதிகளிலும் 29 மே முதல் வெப்ப அலை சூழல் குறையக்கூடும்
(Visitor Counter : 189
சாலைப் போக்குவரத்து மற்றும் நெடுஞ்சாலைத்துறை அமைச்சகம்
இமாச்சலப் பிரதேசத்தில் பல தேசிய நெடுஞ்சாலை திட்டங்களுக்கு மத்திய அமைச்சர் திரு நிதின் கட்கரி அடிக்கல் நாட்டினார்
இமாச்சலப் பிரதேசத்தில், பல தேசிய நெடுஞ்சாலை திட்டங்களுக்கு, மத்திய சாலை போக்குவரத்து மற்றும் நெடுஞ்சாலைத் துறை அமைச்சர் திரு நிதின்கட்கரி இன்று அடிக்கல் நாட்டினார். 9 சாலை வழித்தடத்தில் 222 கிலோ மீட்டருக்கு சாலை அமைக்கும் இத்திட்டத்தின் மொத்த மதிப்பு ரூ.6,155 கோடி.
இந்நிகழ்ச்சியில் அமைச்சர் நிதின்கட்கரி பேசியதாவது:
இந்த சாலை திட்டங்கள் இமாச்சலப் பிரதேச மக்களின் செழிப்பை உறுதி செய்யும். இரண்டாண்டுக்குள் அல்லது அதற்கு முன்பாகவே, தில்லி முதல் குல்லு வரையிலான சாலை பயண நேரம் 7 மணி நேரமாக குறையும். இமாச்சலப் பிரதேசத்தில் இன்னும் 11 சுரங்கப் பாதைகள் கட்ட விரைவில் ஒப்புதல் அளிக்கப்படும்.
மணாலி- லே சுரங்கப்பாதைக்கு அரசு அதிக முக்கியத்துவம் அளிக்கும். நாடு முழுவதும், இந்தாண்டு சுமார் ரூ.15 லட்சம் கோடி மதிப்பில் சாலைகள் அமைக்க திட்டமிடப்பட்டுள்ளது. இமாச்சலப் பிரதேசத்தில், 2021-22ம் ஆண்டில் 491 கி.மீ தூரத்துக்கு ரூ.15 ஆயிரம் கோடி செலவில் ரோடுகள் அமைக்கப்படவுள்ளன.
இவ்வாறு மத்திய அமைச்சர் நிதின்கட்கரி பேசினார்.
இந்நிகழ்ச்சியில் இமாச்சலப் பிரதேச முதல்வர் திரு ஜெய்ராம் தாக்கூர் பேசுகையில், ‘‘ நல்ல தரமான ரோடுகள் மற்றும் இணைப்புக்கு மாநில அரசு அதிக முக்கியத்துவம் அளிக்கிறது. இந்த ரோடுகள் திட்டத்துக்காக மத்திய அமைச்சர் நிதின் கட்கரிக்கு நன்றி. இது மாநில வளர்ச்சிக்கு வழி வகுக்கும்’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730007
-----
(Visitor Counter : 126
மத்திய அமைச்சரவை
15 ஆவது நிதி ஆணையத்தின் ஆய்வு வரம்புகளில் திருத்தம்: மத்திய அமைச்சரவை ஒப்புதல்
(பிரதமர் திரு நரேந்திர மோடி தலைமையிலான மத்திய அமைச்சரவை, 15 ஆவது நிதி ஆணையமானது பாதுகாப்புத் துறை மற்றும் இந்தியாவின் உள்நாட்டு பாதுகாப்புக்கு தேவையான காலாவதியாகாத நிதியை ஒதுக்குவது தொடர்பான முக்கிய பிரச்சினைகளை அணுகுவதற்கு, பரிந்துரைக்கப்பட்டிருந்த திருத்தங்களுக்கு ஒப்புதல் அளித்துள்ளது.
இந்த ஆணையம் பாதுகாப்பு மற்றும் உள்நாட்டு பாதுகாப்புக்கான தனி அமைப்பை நிறுவ வேண்டிய அவசியத்தையும், நிறுவப்படும் பட்சத்தில் அதன் செயல்பாடுகளையும் ஆய்வு செய்ய, இந்தத் திருத்தம் வழிவகுக்கிறது.
அறிவியல் மற்றும் தொழில்நுட்பத்துறை
மாநில அளவிலான ஆராய்ச்சியாளர்களின் இணைப்பை மேம்படுத்த மத்திய - மாநிலங்களின் ஒத்துழைப்பை வலுப்படுத்தவேண்டியது அவசியம் : நிபுணர்கள் கருத்து
மாநில அளவிலான ஆராய்ச்சியாளர்களை தேசிய அளவில் இணைக்க, மத்திய - மாநிலங்களின் ஒத்துழைப்பை வலுப்படுத்தவேண்டியது அவசியம் என நிபுணர்கள் சுட்டிக் காட்டியுள்ளனர்.
ஐந்தாவது தேசிய அறிவியல் தொழில்நுட்ப மற்றும் புத்தாக்க வரைவுக் கொள்கை  ஆலோசனை கூட்டம் ஜனவரி 21ம் தேதி நடந்தது. இதில், வட இந்தியாவைச் சேர்ந்த அரசு, கல்வி நிறுவன மற்றும் தொழில் நிறுவனங்களின் பிரதிநிதிகள் மற்றும் நிபுணர்கள் பலர் பங்கேற்றனர். அப்போது மாநில அளவிலான ஆராய்ச்சியாளர்களை தேசிய அளவில் இணைக்க, மத்திய அரசு - மாநிலங்கள் இடையே ஒத்துழைப்பு வலுப்பட வேண்டும் என்றும், தொழில்நுட்பரீதியாக பின்தங்கிய பகுதிகளில் சிறப்பு மையங்களை ஏற்படுத்தி, நிறுவனங்களுக்கு இடையேயான ஒத்துழைப்பை உருவாக்க வேண்டும் என அவர்கள் சுட்டிக் காட்டினர்.
இது குறித்து எஸ்டிஐபி தலைவர் டாக்டர் அகிலேஷ் குப்தா கூறுகையில், ‘‘இந்த ஆலோசனை மூலம் பெறப்பட்ட கருத்துக்கள் மிகவும் நுட்பமானவை. எஸ்டிஐபி வரைவுக் கொள்கையை மாற்றியமைப்பதில் இந்த ஆலோசனைகள் பயன்படுத்தப்படும்” என்றார்.
இந்த எஸ்டிஐபி வரைவு ஆவணம் குறித்த கருத்துக்களை india-stip[at]gov[dot]in என்ற இ-மெயில் மூலம் பொது மக்கள் ஜனவரி 31ம் தேதிக்குள் தெரிவிக்கலாம் என எஸ்டிஐபி தலைமை செயலகம் மற்றும் பஞ்சாப் பல்கலைக்கழகத்தில் உள்ள அறிவியல் தொழில்நுட்பத் துறையின் கொள்கை ஆராய்ச்சி மையம் ஆகியவை கூறியுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691126
---
(Visitor Counter : 117
நிதி அமைச்சகம்
வருமான வரி தாக்கல் மற்றும் தணிக்கை அறிக்கை தாக்கல் செய்வதற்கான கடைசி தேதி நீட்டிப்பு
கொரோனா காரணமாகவும், பல அறிக்கைகளை மின்னனு தாக்கல் செய்வதில் உள்ள சிரமங்கள் குறித்து வரி செலுத்துவோர் மற்றும் இதர தரப்பில் தெரிவித்த கருத்துக்களின் அடிப்படையில், வருமான வரி கணக்கு தாக்கல் மற்றும் பலவிதமான தணிக்கை அறிக்கைகளை தாக்கல் செய்வதற்கான கடைசி தேதியை மேலும் நீட்டிக்க மத்திய நேரடி வரிகள் வாரியம் முடிவு செய்தது.
1.2020-2021ம் நிதியாண்டுக்கான தணிக்கை அறிக்கை தாக்கலுக்கான கடைசி தேதி 2021 செப்டம்பர் 30 ஆக இருந்தது. பின்னர் இது 2021 அக்டோபர் 31ம் தேதியாகவும் மற்றும் 2022 ஜனவரி 15ம் தேதியாகவும் நீட்டிக்கப்பட்டது. தற்போது இதற்கான கடைசி தேதி 2022 பிப்ரவரி 15 ஆக நீட்டிக்கப்பட்டுள்ளது.
2.2020-2021ம் நிதியாண்டுக்கான தணிக்கை அறிக்கை தாக்கலுக்கான கடைசி தேதி 2021 அக்டோபர் 31ம் தேதியாக இருந்தது. தற்போது இதற்கான கடைசி தேதி 2022 பிப்ரவரி 15 ஆக நீட்டிக்கப்பட்டுள்ளது
3. 2020-21ம் ஆண்டில் சர்வதேச பரிவர்த்தனை மற்றும் உள்நாட்டு பரிவர்த்தனையில் ஈடுபடும் நபர்களின் அறிக்கையை கணக்காளர் தாக்கல் செய்வதற்கான கடைசி தேதி, 2021 அக்டோபர் 31ம் தேதியாக இருந்தது. பின்பு இது 2021 நவம்பர் 30ம் தேதியாகவும் மற்றும் 2022 ஜனவரி 31ம் தேதியாகவும் நீட்டிக்கப்பட்டது. தற்போது கடைசி தேதி 2022 பிப்ரவரி 15ம் தேதி வரை மேலும் நீட்டிக்கப்பட்டுள்ளது.
4. 2021-2022 நிதியாண்டுக்கான தணிக்கை அறிக்கை தாக்கலுக்கான கடைசி தேதி 2021 அக்டோபர் 31ம் தேதியாக இருந்தது. பின்னர் இது 2021 நவம்பர் 30ம் தேதியாகவும் மற்றும் 2022 பிப்ரவரி 15ம் தேதியாகவும் நீட்டிக்கப்பட்டது. தற்போது 2022 மார்ச் 15ம் தேதி வரை நீட்டிக்கப்பட்டுள்ளது.
5. 2021-2022 நிதியாண்டுக்கான தணிக்கை அறிக்கை தாக்கலுக்கான கடைசி தேதி 2021 நவம்பர் 30ம் தேதியாக இருந்தது. பின்னர் இது 2021 டிசம்பர் 31ம் தேதியாகவும் மற்றும் 2022 பிப்ரவரி 28ம் தேதியாகவும் நீட்டிக்கப்பட்டது. தற்போது 2022 மார்ச் 15ம் தேதி வரை நீட்டிக்கப்பட்டுள்ளது.
இது தொடர்பான சுற்றறிக்கைகளை www.incometaxindia.gov.in என்ற இணையதளத்தில் காணலாம்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789146
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 158.16 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 158.16 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 13.25 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1790625
வணிகம் மற்றும் தொழில்துறை அமைச்சகம்
13-வது பிரிக்ஸ் வர்த்தக அமைச்சர்கள் கூட்டத்தில் மத்திய வர்த்தகம் மற்றும் தொழில்துறை அமைச்சர் பியூஷ் கோயல் பங்கேற்று உரையாற்றினார்
மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல், தென்னாப்பிரிக்காவின் பிரிக்ஸ் தலைமைத்துவத்தின் கீழ் நேற்று  நடைபெற்ற 13-வது பிரிக்ஸ் வர்த்தக அமைச்சர்கள் கூட்டத்தில் காணொலி மூலம் கலந்து கொண்டார். இந்த ஆண்டு பிரிக்ஸ் அமைப்பின் கருப்பொருள் "பிரிக்ஸ் மற்றும் ஆப்பிரிக்கா: பரஸ்பரம் விரைவுபடுத்தப்பட்ட வளர்ச்சி, நிலையான வளர்ச்சி மற்றும் உள்ளடக்கிய பன்முகத்தன்மைக்கான கூட்டு செயல்பாடு" என்பதாகும்.
உலக வர்த்தக அமைப்பு, விநியோகச் சங்கிலி, டிஜிட்டல் மயமாக்கல், குறு, சிறு, நடுத்தர நிறுவனங்கள் தொடர்பான பிரச்சினைகள் உள்ளிட்டவை குறித்து திரு பியூஷ் கோயல் கூட்டத்தில் பேசினார். ஒருவருக்கொருவர் நம்பிக்கையை வளர்க்க வேண்டியதன் அவசியத்தை வலியுறுத்திய திரு பியூஷ் கோயல், உலக வர்த்தக அமைப்பின் சீர்திருத்த நடவடிக்கைகள் தொடர்பாக வலுவான நம்பிக்கையை அவர் வெளிப்படுத்தினார். பருவநிலை மாற்றம் தொடர்பான சவால்களை எதிர்த்துப் போராடுவதில் இந்தியாவின் முயற்சிகளை பிரிக்ஸ் உறுப்பு நாடுகளுக்கு அமைச்சர் விளக்கினார். இந்தியாவின் தலைமைத்துவத்தின் கீழ் நடைபெறும் ஜி 20 வர்த்தக மற்றும் முதலீட்டு பணிக்குழுவின் முடிவுகளுக்கு ஒத்துழைப்பு அளிக்குமாறு அமைச்சர் கேட்டுக் கொண்டார்.
டிஜிட்டல் தொழில்நுட்பப் பயன்பாட்டை மேம்படுத்தவும் அனைவருக்கும் அதன் பயன்கள் கிடைக்கவும் பிரதமர் திரு. நரேந்திர மோடியின் திறமையான தலைமையின் கீழ் இந்தியா மேற்கொண்டுள்ள முன்முயற்சிகளை திரு பியூஷ் கோயல் குறிப்பிட்டார். சவால்களை எதிர்கொள்வதற்கு ஒற்றுமை மற்றும் வெளிப்படைத்தன்மை ஆகியவற்றுடன் கூட்டு முயற்சிகள் மற்றும் அர்ப்பணிப்பு ஆகியவற்றின் தேவையை அமைச்சர் திரு பியூஷ் கோயல் வலியுறுத்தினார்.
வடகிழக்குப் பகுதி வளர்ச்சி அமைச்சகம்
வடகிழக்கு மாநிலங்களின் வளர்ச்சிக்கான 1500 கோடி ரூபாய் நிதி ஒதுக்கீட்டில் புதிய திட்டம் அறிவிக்கப்பட்டுள்ளது
பிரதமரின் வடகிழக்கு மாநிலங்களின் வளர்ச்சிக்கான திட்டத்தின்கீழ் நிதிக் கட்டமைப்பு மற்றும் சமூக மேம்பாட்டுத் திட்டங்களுக்கு தொடக்க நிலையில் 1500 கோடி ரூபாய் நிதி ஒதுக்கீடு செய்யப்பட்டுள்ளது. இதன்மூலம் இளைஞர்கள் மற்றும் மகளிருக்கான வாழ்வாதார நடவடிக்கைகள் மேம்படும் என்றும், பல்வேறு துறைகளில் உள்ள இடைவெளிகள் பூர்த்தி செய்யப்படும் என்றும் தெரிவிக்கப்பட்டுள்ளது.
வடகிழக்கு மாநிலங்களின் வளர்ச்சிக்கு தேவையான உள்கட்டமைப்பு வசதிகளை விரைவாக மேற்கொள்ளும் வகையிலும் சமூக மேம்பாட்டுத் திட்டங்களை செயல்படுத்தும் வகையிலும் இந்த நிதி ஒதுக்கீடுகள் இருக்கும்.
எனினும், மத்திய – மாநில அரசுகளால் செயல்படுத்தப்பட்டு வரும் திட்டங்களுக்கு இந்த நிதி பயன்படுத்தப்படமாட்டாது. இந்த சிறப்பு நிதி ஒதுக்கீட்டின்கீழ் ஐஸால் புறவழிச்சாலை கட்டமைப்புப் பணிகள் 500 கோடி ரூபாய் செலவில் மேற்கொள்ளப்படும்.
எரிசக்தி அமைச்சகம்
பவர் சிஸ்டம் ஆபரேஷன் கார்ப்பரேஷன் லிமிடெட்  அந்நிறுவனத்தில் பெண் ஊழியர்கள் ஆற்றிய அசாதாரண பங்கை ஏற்று கொள்வதுடன், அதனைக் கொண்டாட ”பெண்கள் சக்தி” என்ற வீடியோவை வெளியிடுகிறது
பவர் சிஸ்டம் ஆபரேஷன் கார்ப்பரேஷன் லிமிடெட் , தேசிய பவர் கிரிட் ஆபரேட்டர் மற்றும் மின் அமைச்சகத்தின் கீழ் உள்ள பொதுத்துறை நிறுவனம் இன்று அந்நிறுவனத்தில் பெண் ஊழியர்கள் ஆற்றிய அசாதாரண பங்கை ஏற்றுக் கொள்வதுடன் அதனைக் கொண்டாடுவதற்கும் ”பெண்கள் சக்தி” என்ற வீடியோவை வெளியிட்டது. இந்த வீடியோவை கார்ப்பரேட் மத்திய அலுவலகத்திலிருந்து இயக்குநர் எச்.ஆர். மீனாட்சி தாவர் ஒரு காணொளிக் காட்சி வாயிலாக வெளியிட்டார், அதில் பவர் சிஸ்டம் ஆபரேஷன் கார்ப்பரேஷன் லிமிடெட்  தலைவர் மற்றும் நிர்வாக இயக்குநர் கே.வி.எஸ் பாபா; இயக்குநர் சிஸ்டம் ஆபரேஷன், எஸ் ஆர் நரசிம்மன்; இயக்குநர் சந்தைச் செயல்பாடு, எஸ் எஸ் பார்பண்டா; இயக்குநர் நிதி, ஆர் கே ஸ்ரீவஸ்தவா; எஸ் கே சோனி, ஆலோசகர், போசோகோ ; மற்றும் அனைத்து அனைத்து பிராந்திய சுமை அனுப்பும் மையத் தலைவர்களும் , பயிற்சியாளர்களும் கலந்து கொண்டனர்.
பவர் சிஸ்டம் ஆபரேஷன் கார்ப்பரேஷன் லிமிடெட்டில்  உள்ள நிறுவன வரிசை முறை முழுவதும் பெண்கள் பணிக்குழுவின் முக்கிய அங்கமாக உள்ளனர். இந்த் நிறுவனத்தின்  மேலாண்மை, பெண் ஊழியர்களுக்கு தொழில்முறை வளர்ச்சி, வேலை-வாழ்க்கை சமநிலை, அறிவுப் பகிர்வு மற்றும் ஒருவருக்கொருவர் அனுபவங்களிலிருந்து கற்றுக்கொள்ள ஒரு குழு ஆகியவற்றிற்குப் போதுமான வாய்ப்புகளையும் வழிகளையும் வழங்குகிறது. பெண் ஊழியர்களுக்கான முன் முயற்சிகள் போசோகோவில்  இயற்கையாகவே முன்னெடுக்கப்படுகின்றன.
பின்வரும் இணைப்பு மூலம் வீடியோவை அணுகலாம். https://posoco.in/video-gallery/.
நுகர்வோர் நலன், உணவு மற்றும் பொது விநியோகம் அமைச்சகம்
அத்தியாவசிய பொருட்களின் விலையேற்றம் மற்றும் மின்-வணிக நிறுவனங்களுக்கான விதிகள் குறித்து நாடாளுமன்றத்தில் செய்யப்பட்ட அறிவிப்புகள்
நாடாளுமன்றத்தின் மாநிலங்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த மத்திய நுகர்வோர் நலம், உணவு மற்றும் பொது விநியோக இணை அமைச்சர், திரு தான்வே ராவ் சாகேப் தாதா ராவ் கீழ்க்கண்ட தகவல்களை அளித்தார்.
2019-இல் ஜனவரியில் 1.97 சதவீதமாக இருந்த நுகர்வோர் விலைக் குறியீடு , பிப்ரவரியில் 2.57 சதவீதமாகவும், மார்ச்சில் 2.86 சதவீதமாகவும், ஏப்ரலில் 2.99 சதவீதமாகவும், மே மாதத்தில் 3.05 சதவீதமாகவும், ஜூனில் 3.18 சதவீதமாகவும், ஜூலையில் 3.15 சதவீதமாகவும், ஆகஸ்டில் 3.28 சதவீதமாகவும் இருந்தது.
2020-இல் ஜனவரியில் 7.59 சதவீதமாக இருந்த நுகர்வோர் விலைக் குறியீடு , பிப்ரவரியில் 6.58 சதவீதமாகவும், மார்ச்சில் 5.84 சதவீதமாகவும், ஜூனில் 6.123 சதவீதமாகவும், ஜூலையில் 6.73 சதவீதமாகவும், ஆகஸ்டில் 6.69 சதவீதமாகவும்  இருந்தது.
அத்தியாவசிய உணவுப் பொருட்களின் விலைகளை கட்டுப்படுத்துவதற்காக அரசு பல்வேறு நடவடிக்கைகள தொடர்ந்து எடுத்து வருகிறது.
நுகர்வோர் விவகாரங்கள் துறையின் விலை கண்காணிப்புப் பிரிவு அளித்த தகவல்களின் படி, மார்ச் 2020-இல் ரூ 33.34 ஆக இருந்த ஒரு கிலோ அரிசியின் விலை, ஏப்ரலில் 34.07 ஆகவும், மே மாதம் 34.09 ஆகவும், ஜூன் மாதம் 34.35 ஆகவும், ஜூலையில் 34.21 ஆகவும், ஆகஸ்டில் 34.54 ஆகவும் இருந்தது.
மார்ச் 2020-இல் ரூ 28.81 ஆக இருந்த ஒரு கிலோ கோதுமையின் விலை, ஏப்ரலில் 29.10 ஆகவும், மே மாதம் 28.94 ஆகவும், ஜூன் மாதம் 28.49 ஆகவும், ஜூலையில் 28.12 ஆகவும், ஆகஸ்டில் 28.23 ஆகவும் இருந்தது.
நுகர்வோர் பாதுகாப்பு , விதிகள், 2020-இன் படியும், அன்னிய செலாவணி மேலாண்மை சட்டத்தின் படியும், மின் வணிகத்தில் ஈடுபட்டுள்ள நிறுவனங்கள் இந்தியாவில் வசிக்கும் மூத்த அதிகாரி ஒருவரை தொடர்பு அலுவலராக நியமிக்க வேண்டும்.
(Visitor Counter : 48
சுகாதாரம் மற்றும் குடும்ப நலத்துறை அமைச்சகம்
உலக சுகாதார தினத்தையொட்டி புதுதில்லியில் மத்திய சுகாதார அமைச்சகம் சார்பில் வாக்கத்தான் நிகழ்ச்சி
உலக சுகாதார தினத்தையொட்டி, மத்திய சுகாதாரம் மற்றும் குடும்ப நல அமைச்சகம் புதுதில்லியில் வாக்கத்தான் நிகழ்ச்சிக்கு ஏற்பாடு செய்தது. மத்திய சுகாதார அமைச்சர் டாக்டர் மன்சுக் மாண்டவியா, மத்திய சுகாதாரம் மற்றும் குடும்ப நலத்துறை இணையமைச்சர் டாக்டர் பாரதி பிரவின் பவார் ஆகியோர் இந்த நிகழ்ச்சிக்கு தலைமை வகித்தனர். 'அனைவருக்கும் ஆரோக்கியம்' என்ற கருப்பொருளில் இந்நிகழ்வு ஏற்பாடு செய்யப்பட்டிருந்தது. தொற்றா நோய்களை  தடுப்பது, மனநலத்தில் நேர்மறையான விளைவுகளை ஏற்படுத்துவது, ஆரோக்கியமான பழக்கவழக்கங்களைப் பற்றிய விழிப்புணர்வை ஏற்படுத்துவது உள்ளிட்டவையே இந்த வாக்கத்தானின் நோக்கமாகும். இந்த வாக்கத்தான் விஜய் சௌக்கில் தொடங்கி கடமைப் பாதை, இந்தியா கேட் வழியாக நிர்மான் பவனை சென்றடைந்தது. 350-க்கும் மேற்பட்டோர் இதில் ஆர்வமுடன் பங்கேற்றனர். உயர் இரத்த அழுத்தம், நீரிழிவு, மனநோய் மற்றும் புற்றுநோய் போன்ற உடல்நலப் பிரச்சினைகள்/நோய்களைத் தடுக்கவும், கட்டுப்படுத்தவும், ஆரோக்கியமான மற்றும் சுறுசுறுப்பான வாழ்க்கையை கடைப்பிடிக்க வேண்டுமெனவும் அனைவரும் உறுதிமொழி எடுத்தனர்.
பிரதமரின் ஆரோக்கியமான இந்தியா குறித்த பார்வையை, மத்திய சுகாதாரத்துறை அமைச்சர் டாக்டர். மன்சுக் மாண்டவியா, தனது ட்விட்டர் பக்கத்தில் பதிவிட்டுள்ளார்.
இந்த நிகழ்ச்சியில் பேசிய அமைச்சர் மன்சுக் மாண்டவியா, “வசுதைவ குடும்பகம் என்பது இந்தியாவின் தத்துவமாக இருந்து வருகிறது. இங்கு நாம் சுயநலமாக இல்லாமல் அனைவரின் முன்னேற்றத்தையும் பற்றி சிந்திக்கிறோம். கொரோனா நெருக்கடியின் போது, எந்தவொரு வணிக லாபத்தையும் கருத்தில் கொள்ளாமல், தேவைப்படும் நாடுகளுக்கு இந்தியா தடுப்பூசிகள் மற்றும் மருத்துவப் பொருட்களை வழங்கியபோது இந்தத் தத்துவம் உற்றுநோக்கப்பட்டது” என்று கூறினார்.
-----
VJ/CR/KPG
(Visitor Counter : 89
குடியரசுத் துணைத் தலைவர் செயலகம்
நமது மொழிகளைப் பாதுகாப்பதற்கு, ஒருங்கிணைந்த மற்றும் புதிய முயற்சிகள் அவசியம்: குடியரசு துணைத் தலைவர்
இந்திய மொழிகளைப் பாதுகாக்கவும், அவற்றிற்கு புத்துணர்ச்சியூட்டவும், புதுமையான மற்றும் ஒருங்கிணைந்த நடவடிக்கைகளுக்கு குடியரசு துணைத் தலைவர் திரு எம் வெங்கையா நாயுடு இன்று அழைப்புவிடுத்துள்ளார்.
மக்கள் இயக்கத்தால் மட்டுமே மொழிகளைப் பாதுகாக்க முடிவதோடு, அவற்றின் தொடர்ச்சியான நிலையை உறுதி செய்ய முடியும் என்று வலியுறுத்திய அவர், மொழியின் பாரம்பரியத்தை நமது எதிர்கால சந்ததியினருக்கு எடுத்துச் செல்வதில் மக்கள் ஒன்றாக இணைந்து குரல் கொடுக்க வேண்டும் என்று கூறினார்.
இந்திய மொழிகளைப் பாதுகாப்பதற்குத் தேவையான, மக்களால் உந்தப்பட்ட முன்முயற்சிகள் குறித்துப் பேசுகையில், ஒரு மொழியை வளப்படுத்துவதில் மொழிபெயர்ப்பு ஆற்றும் முக்கிய பங்கு குறித்து எடுத்துரைத்தார். இந்திய மொழிகளில் மொழிபெயர்ப்பின் தரம் மற்றும் எண்ணிக்கையை அதிகரிப்பதற்கு நடவடிக்கைகள் மேற்கொள்ளப்பட வேண்டும் என்று அவர் கூறினார். பழமையான இலக்கியங்களை இளைஞர்களுக்குப் புரியும் வகையில் பேச்சு வழக்கில் உருவாக்கவும் குடியரசு துணைத் தலைவர் அறிவுறுத்தினார். ஊரக பகுதிகளைச் சேர்ந்த மொழிகளில் உள்ள அழிந்து வரும் மற்றும் தொன்மையான வார்த்தைகள் மற்றும் பல்வேறு வட்டார மொழிகளைத் தொகுத்து, அவற்றைப் பாதுகாக்க வேண்டும் என்றும் அவர் வலியுறுத்தினார்.
தாய்மொழிகளைப் பாதுகாப்பது குறித்து ‘தெலுகு கூட்டமி’ ஏற்பாடு செய்திருந்த காணொலிக் கருத்தரங்கில் உரையாற்றிய திரு வெங்கையா நாயுடு, ஒருவர் தாய் மொழியைப் புறக்கணித்தால், தமது சுய அடையாளம் மற்றும் சுயமரியாதையையும் இழக்க நேரிடும் என்று அவர் எச்சரித்தார். நமது தாய்மொழியைப் பாதுகாப்பதால் மட்டுமே இசை, நடனம், நாடகம், பழக்கவழக்கங்கள், பண்டிகைகள், பாரம்பரிய அறிவு போன்ற பல்வேறு அம்சங்களைப் பராமரிக்க இயலும், என்றார் அவர்.
21 ஆண்டுகள் நீடித்த திருமணம் சார்ந்த வழக்கு ஒன்றில் பெண்ணொருவர் ஆங்கிலம் சரளமாகப் பேச இயலவில்லை என்று தெரிவித்ததையடுத்து, உச்சநீதிமன்ற தலைமை நீதிபதி திரு என் வி ரமணா, அந்தப் பெண்ணின் தாய்மொழியான தெலுங்கில் பேச அனுமதி அளித்ததை அடுத்து இந்த வழக்கு சுமூகமாக முடிவுக்கு வந்ததை திரு வெங்கையா நாயுடு சுட்டிக்காட்டி, தலைமை நீதிபதியின் முன்முயற்சியைப் பாராட்டினார். இதன்மூலம் நீதிமன்றங்களில் பொதுமக்கள் தங்களது தாய் மொழிகளில் உரையாற்றுவது, நீதிமன்ற உத்தரவுகளைப் பிராந்திய மொழிகளில் வழங்குவதன் அவசியத்தையும் அவர் கோடிட்டுக் காட்டினார்.
புதியக் கல்வி ஆண்டு முதல் 8 மாநிலங்களில் உள்ள 14 பொறியியல் கல்லூரிகள், பல்வேறு இந்திய மொழிகளில் பாடங்களை வழங்க அண்மையில் முடிவெடுத்துள்ளதை அவர் பாராட்டினார். அதேபோல, அழிந்துவரும் மொழிகளைப் பாதுகாப்பதற்காக கல்வி அமைச்சகம் மேற்கொண்டு வரும் முயற்சிகளுக்கும் குடியரசு துணைத் தலைவர் பாராட்டு தெரிவித்தார்.
தாய் மொழிகளைப் பாதுகாப்பதற்காக உலகம் முழுவதும் மேற்கொள்ளப்பட்டு வரும் சிறந்த நடைமுறைகளை சுட்டிக்காட்டிய திரு வெங்கையா நாயுடு, மொழி ஆர்வலர்கள், மொழியியலாளர்கள், ஆசிரியர்கள், பெற்றோர் மற்றும் ஊடகத் துறையினர் போன்றவர்கள் இந்த நாடுகளின் நடைமுறைகளிலிருந்து கற்றுக் கொள்ளுமாறு கேட்டுக் கொண்டார். பெருவாரியான மக்களைச் சென்றடையும் வகையில் அறிவியல் மற்றும் தொழில்நுட்பம் சார்ந்த சொற்களை இந்திய மொழிகளில் மேம்படுத்துமாறும் அவர் யோசனை தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1740976
பிரதமர் அலுவலகம்
ஆகஸ்ட் 13 அன்று குஜராத்தில் நடைபெறும் முதலீட்டாளர் உச்சி மாநாட்டில் பிரதமர் உரையாற்ற உள்ளார்
பயன்படுத்தாத வாகனங்களை அகற்றுவதற்கான உள்கட்டமைப்பை ஏற்படுத்துவதற்கான முதலீடுகளை ஈர்க்க இந்த உச்சி மாநாடு ஏற்பாடு செய்யப்பட்டுள்ளது
குஜராத்தில், ஆகஸ்ட் 13-ந் தேதியன்று காலை 11 மணிக்கு நடைபெறவுள்ள முதலீட்டாளர் உச்சி மாநாட்டில் பிரதமர் திரு.நரேந்திர மோடி காணொலி வாயிலாக உரையாற்ற உள்ளார்.
தன்னார்வ வாகன-கடற்படை நவீனமயமாக்கல் திட்டம் அல்லது வாகன ஸ்கிராப்பிங் கொள்கையின் கீழ் வாகன ஸ்கிராப்பிங் உள்கட்டமைப்பை அமைப்பதற்கான முதலீட்டை ஈர்க்க இந்த உச்சிமாநாடு ஏற்பாடு செய்யப்பட்டுள்ளது. ஒருங்கிணைந்த ஸ்கிராப்பிங் மையத்தின் வளர்ச்சிக்காக, ஆலங்கில் கப்பல் உடைக்கும் தொழிலால் வழங்கப்பட்ட ஒருங்கிணைப்புகளில் இது கவனம் செலுத்தும்.
இந்த உச்சிமாநாடு, மத்திய சாலைப் போக்குவரத்து மற்றும் நெடுஞ்சாலை அமைச்சகம் மற்றும் குஜராத் அரசால் ஏற்பாடு செய்யப்படுகிறது. இது குஜராத்தின் காந்திநகரில் நடைபெறும். சாத்தியமான முதலீட்டாளர்கள், தொழில் வல்லுநர்கள் மற்றும் சம்பந்தப்பட்ட மத்திய மற்றும் மாநில அரசு அமைச்சகங்கள் இந்த மாநாட்டில் பங்கேற்க உள்ளனர்.
இதில் மத்திய சாலைப் போக்குவரத்து மற்றும் நெடுஞ்சாலைத்துறை அமைச்சரும், குஜராத் முதல்வரும் கலந்து கொள்கின்றனர்.
வாகன ஸ்கிராப்பிங் கொள்கை பற்றி
வாகன ஸ்கிராப்பிங் கொள்கையானது, சுற்றுச்சூழலுக்கு உகந்த மற்றும் பாதுகாப்பான முறையில் பொருத்தமற்ற மற்றும் மாசுபடுத்தும் வாகனங்களை படிப்படியாக அகற்றுவதற்கான சூழல் அமைப்பை உருவாக்குவதை நோக்கமாகக் கொண்டுள்ளது. இந்தக் கொள்கை, நாடு முழுவதும் தானியங்கி சோதனை நிலையங்கள் மற்றும் பதிவு செய்யப்பட்ட வாகன ஸ்கிராப்பிங் வசதிகளின் வடிவத்தில் ஸ்கிராப்பிங் உள்கட்டமைப்பை உருவாக்க விரும்புகிறது.
பாதுகாப்பு அமைச்சகம்
2023 குடியரசு தின கொண்டாட்டத்தில் ஒரு பகுதியாக புதிய நிகழ்ச்சிகளுக்கு ஏற்பாடு செய்யப்பட்டுள்ளன
நாட்டின் 74-வது குடியரசு தினம் ஜனவரி 26, 2023 அன்று கொண்டாடப்பட உள்ளது. அப்போது கடமைப்பாதையில் ஆயுதப்படையினர் மற்றும் துணை ராணுவப்படையினரின் அணிவகுப்பு மாநிலங்கள் மற்றும் மத்திய அமைச்சகங்கள்/ துறைகளின் அலங்கார அணிவகுப்பு, குழந்தைகளின் கலாச்சார நிகழ்ச்சிகள், மோட்டார் சைக்கிள் சாகசங்கள், விமான சாகசம் உள்ளிட்டவை நடைபெற உள்ளன.
இது குறித்து ஜனவரி-18, 2023 அன்று புதுதில்லியில் செய்தியாளர்களிடம் பேசிய பாதுகாப்புத்துறை செயலாளர் திரு கிரிதர் அரமானே, குடியரசு தின விழா கொண்டாட்டம் சுதந்திரப்போராட்ட வீரர் நேதாஜி சுபா சந்திர போஸின் பிறந்த தினமான ஜனவரி 23 அன்று தொடங்கி ஒரு வார காலம் நடைபெற உள்ளதாக குறிப்பிட்டார். மகாத்மா காந்தியின் நினைவு தினமான ஜனவரி-30ம் தேதி தியாகிகள் தினத்தன்று நிறைவடையும் என்று அவர் தெரிவித்தார்.. சுதந்திரப் போராட்டத்தில் பங்கேற்ற முன்னாள் ராணுவ வீரர்கள், மக்கள், பழங்குடியினர் ஆகியோருக்கு மரியாதை செலுத்தும் வகையில் கொண்டாட்டங்கள் இடம்பெறும் என்று அவர் கூறினார்.
இந்த ஆண்டு குடியரசுத்தின விழா கொண்டாட்டத்தில் பல்வேறு புதிய நிகழ்ச்சிகளுக்கு ஏற்பாடு செய்யப்பட்டிருப்பதாக அவர் தெரிவித்தார். ராணுவ டாட்டு மற்றும் பழங்குடியினர் நடனம், வீரக்கதைகள் 2.0, வந்தே பாரதம் நடனப்போட்டியின் இரண்டாவது பிரிவு, தேசிய போர் நினைவிடத்தில் ராணுவ நிகழ்ச்சிகள் மற்றும் கடலோர காவல்படையின் இசை நிகழ்ச்சி, அகில இந்திய அளவிலான பள்ளி இசை நிகழ்ச்சி போட்டி, ட்ரோன் காட்சி உள்ளிட்டவை இடம்பெற உள்ளதாக அவர் தெரிவித்தார்.
சிறப்பு சேவைகள் மற்றும் கட்டுரைகள்
அரசு இ-சந்தை மூலம் குறு, சிறு மற்றும் நடுத்தர தொழில்களுக்கான கொள்முதல் உச்சி மாநாடு ஆகஸ்ட் 26 அன்று சென்னையில் நடைபெற உள்ளது
அரசு இ-சந்தை மூலம் குறு, சிறு மற்றும் நடுத்தர தொழில்களுக்கான கொள்முதல் உச்சி மாநாடு ஆகஸ்ட் 26 அன்று சென்னையில் நடைபெற உள்ளது. இந்த மாநாட்டிற்கு இந்திய தொழில்கள் கூட்டமைப்பின்  தென்மண்டல பிரிவு ஏற்பாடு செய்துள்ளது.
சென்னை ஓட்டல் கிரவுன் பிளாசாவில் காலை 10 மணி முதல் மாலை 5 மணி வரை நடைபெற உள்ள இந்த மாநாட்டில் தமிழ்நாடு அரசின் குறு, சிறு மற்றும் நடுத்தர தொழில்கள் துறை அமைச்சர் திரு.தா.மோ.அன்பரசன் முக்கிய உரை நிகழ்த்துவார். அரசு இ-சந்தை இணையப்பக்கத்தின் தலைமை நிர்வாகி திரு.பி.கே.சிங் சிறப்புரையாற்றுவார். இதை தொடர்ந்து கலந்துரையாடல் இடம் பெறும். அரசுத் துறைகள், பொதுத்துறை நிறுவனங்கள், பெரு நிறுவனங்கள் போன்றவற்றின் கொள்முதல் தேவை என்ன என்பதை குறு, சிறு மற்றும் நடுத்தர தொழில் நிறுவனங்கள் அறிந்து கொள்ளவும் அதற்கேற்ப தொழில்களை வடிவமைக்கவும் இந்த மாநாடு உதவும்.
எம்எஸ்எம்இ தொழில் துறையில் உற்பத்தி செய்யப்படும் பொருட்களை கொள்முதல் செய்கின்ற அரசுத் துறைகள், தொழில்துறை நிறுவனங்கள், தனியார் துறையினர் இந்த மாநாட்டில் பங்கேற்பார்கள். மேலும் பிரிட்டனின் துணை தூதரகம், தென் ரயில்வே, கனரக வாகனங்கள் தொழிற்சாலை , எண்ணெய் மற்றும் இயற்கை எரிவாயு நிறுவனம், லார்சன் & டப்ரோ, பிரேக்ஸ் இந்தியா போன்றவற்றின் மூத்த அதிகாரிகளும் இந்த மாநாட்டில் கலந்து கொள்வார்கள்.
மகாராஷ்டிரா, உத்தரப்பிரதேசம் ஆகிய மாநிலங்களுக்கு அடுத்தபடியாக தமிழ்நாட்டில் இருந்து 4,06,961 விற்பனையாளர்கள் அரசு இ-சந்தையில் பதிவு செய்துள்ளனர் என்பது குறிப்பிடத்தக்கது. அரசு இ-சந்தை தொடங்கப்பட்ட 09.08.2016-க்குப் பின் இந்த இணையப்பக்கத்தின் மூலம் தமிழ்நாடு அரசின் நிறுவனங்கள் ரூ.1090 கோடி மதிப்புள்ள பொருட்களை கொள்முதல் செய்துள்ளனர். அதே போல் தமிழ்நாட்டைச் சேர்ந்த விற்பனையாளர்கள் அரசு இ-சந்தை மூலம் ரூ.7185 கோடி மதிப்புள்ள பொருட்களுக்கான ஆர்டர்களை பெற்றுள்ளனர். இதில் தமிழ்நாட்டில் உள்ள எம்எஸ்எம்இ-க்களின் பங்கு ரூ.3493 கோடி மதிப்புள்ளன.
பிரதமர் அலுவலகம்
முதல்வராக பதவியேற்றுள்ள திருமிகு மம்தா பானர்ஜிக்கு பிரதமர் வாழ்த்து
பிரதமர் திரு.நரேந்திர மோடி, மேற்கு வங்க முதல்வராக பொறுப்பேற்றுள்ள திருமிகு மம்தா பானர்ஜிக்கு வாழ்த்து தெரிவித்துள்ளார்.
பிரதமர் சுட்டுரை வாயிலாக வெளியிட்டுள்ள செய்தியில், “மேற்கு வங்க முதல்வராக பொறுப்பேற்றுள்ள சகோதரி மம்தா அவர்களுக்கு வாழ்த்துகள்” என்று கூறியுள்ளார்.